**7/2019. (VI. 24.) MÜK szabályzat[[1]](#footnote-1)  
a Magyar Ügyvédi Kamara Alapszabályának módosításáról**

A Magyar Ügyvédi Kamara küldöttgyűlése az ügyvédi tevékenységről szóló 2017. évi LXXVIII. törvény (a továbbiakban: Üttv.) 157. § (2) bekezdés d) pontja alapján az Üttv. 157. § (2) bekezdés d) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével

a Magyar Ügyvédi Kamara Alapszabályát az alábbiak szerint módosítja:

**1.** A Magyar Ügyvédi Kamara Alapszabálya II.1. pont h) alpontja helyébe a következő rendelkezés lép:

*(A Magyar Ügyvédi Kamara országos illetékességgel)*

„h) ellátja az ügyvédek által készített, illetve letétbe vett végrendeletek és haláleseti rendelkezéseket tartalmazó okiratok központi nyilvántartásával, valamint azok adatainak a Végrendeletek Országos Nyilvántartásába való bejegyzésével kapcsolatos feladatokat,”

**2.** A Magyar Ügyvédi Kamara Alapszabálya II.1. pont k) pontja helyébe a következő rendelkezés lép, és a következő l)-p) ponttal egészül ki:

*(A Magyar Ügyvédi Kamara országos illetékességgel)*

„k) koordinálja az ügyvédi tevékenységet folytatók igazolvánnyal ellátásával kapcsolatos területi ügyvéd kamarai feladatok teljesítését, és közvetítőként jár el az igazolványok előállítása során,

l) közreműködik az ügyvédek kirendelésével kapcsolatos feladatok teljesítése technikai feltételeinek a biztosításában,

m) közreműködik a pénzletétek elektronikus nyilvántartásával kapcsolatos feladatok ellátása technikai feltételeinek a biztosításában,

n) nemzeti és nemzetközi szakmai konferenciákat szervez és részt vesz azok lebonyolításában,

o) részt vesz a nemzetközi ügyvédszervezetek tevékenységében, [valamint]

p) birtoklásának, illetve hasznosításának más köztestület vagy a jogi ismeretterjesztés, illetve a jogászi hivatásrendek kapcsolatát előmozdító szervezet részére való átengedésével hasznosítja a Magyar Ügyvédi Kamara használaton kívüli vagyonát,

q) jogszabályban meghatározott esetben, megkeresésre feladatkörében nem igazságügyi szakértői véleményt ad ki,

r) a területi ügyvédi kamarák tagjai és nyilvántartottjai részére továbbképzést szervez és közreműködik a továbbképzéssel kapcsolatos technikai feltételek biztosításában, valamint

s) cél szerinti tevékenysége keretében ellátja a jogszabályban és a szabályzataiban meghatározott feladatokat.”

**3.** A Magyar Ügyvédi Kamara Alapszabálya IV. 27. pontja helyébe a következő rendelkezés lép:

„IV.27. A Magyar Ügyvédi Kamara küldöttgyűlése a költségvetést a megelőző évi költségvetési beszámoló közzététele határidejének a lejártáig fogadja el. A költségvetés elfogadásáig az előző évi költségvetés kiadási előirányzatán belül a kiadások időarányos teljesítése történhet.”

**4.** A Magyar Ügyvédi Kamara Alapszabálya XI.1. pont b) alpontja helyébe a következő rendelkezés lép:

*(A Magyar Ügyvédi Kamara Elnöksége)*

„b) Kiváló Ügyvéd kitüntető jelvényt adományozhat a kiemelkedő szakmai munkát végző ügyvédnek, illetve alkalmazott ügyvédnek, Kiváló Kamarai Jogtanácsos kitüntető jelvényt adományozhat a kiemelkedő szakmai munkát végző kamarai jogtanácsosnak;”

**5.** A Magyar Ügyvédi Kamara Alapszabálya a következő XII.8. ponttal egészül ki:

„XII.8. A területi ügyvédi kamarák a költségvetésüket az elfogadásukat követő 3 napon belül, de legkésőbb a tárgyév április 30. napjáig megküldik a Magyar Ügyvédi Kamara részére.”

**6.** A Magyar Ügyvédi Kamara Alapszabálya a következő XII/A. Fejezettel egészül ki:

„XII/A. A Magyar Ügyvédi Kamara szabályzatainak időbeli hatálya, módosítása és hatályon kívül helyezése

XII/A.1. A Magyar Ügyvédi Kamara szabályzatában (a továbbiakban: szabályzat) meg kell határozni a hatálybalépés napját, ami nem lehet korábbi, mint a szabályzat közzétételének a napja.

XII/A.2. A szabályzatok időbeli hatályára, módosítására és hatályon kívül helyezésére a jogalkotásról szóló törvénynek a jogszabályok időbeli hatályára, módosítására és hatályon kívül helyezésére vonatkozó rendelkezéseit alkalmazni kell azzal, hogy ahol a jogalkotásról szóló törvény

a) jogszabályról, illetve jogszabályi rendelkezésről rendelkezik, azon szabályzatot, illetve szabályzatbeli rendelkezést,

b) jogalkotó hatáskörrel rendelkező szervről vagy személyről rendelkezik, azon a Magyar Ügyvédi Kamara küldöttgyűlését

kell érteni.”

**7.** Hatályát veszti

a) a MÜK Alapszabályának módosításáról szóló 2/2005. (VI. 25.) MÜK szabályzat,

b) a MÜK Alapszabályának módosításáról szóló 1/2013. (VII. 8.) MÜK szabályzat,

c) a MÜK Alapszabályának módosításáról szóló 2/2013. (VII. 8.) MÜK szabályzat,

d) a MÜK Alapszabályának módosításáról szóló 4/2013. (VII. 8.) MÜK szabályzat,

e) a MÜK Alapszabályának módosításáról szóló 5/2013. (XI. 25.) MÜK szabályzat,

f) a MÜK Alapszabályának módosításáról szóló 6/2013. (XI. 25.) MÜK szabályzat,

g) a Magyar Ügyvédi Kamara Alapszabálya IV. Fejezet IV.20. pont 41. és 43. alpontja, valamint XIII.3. és XIII.4. pontja,

h) a Magyar Ügyvédi Kamara Alapszabályának módosításáról szóló 13/2018. (VI. 25.) MÜK szabályzat, valamint

i) a Magyar Ügyvédi Kamara Alapszabályának módosításáról szóló 19/2018. (XI. 26.) MÜK szabályzat.

**8.** Ez az alapszabály-módosítás az igazságügyi miniszter jóváhagyását követően, a Magyar Ügyvédi Kamara honlapján történő közzétételét követő napon lép hatályba, és a hatálybalépését követő napon hatályát veszti.

Budapest, 2019. június 24.

*Dr. Bánáti János Dr. Fekete Tamás  
 elnök főtitkár*

1. A szabályzatot a Magyar Ügyvédi Kamara Küldöttgyűlése a 2019. június 24-i ülésén fogadta el, közzétéve 2019. július 29-én. [↑](#footnote-ref-1)